
Për organizimin dhe funksionimin e rrjetit shtetëror të ndërmjetësimit

Në zbatim të nenit 102, pika 4 e Kushtetutës, nenit 181/a dhe nenit 192 të ligjit nr.9125, datë 29.7.2003 “Kodi i Punës i Republikës së Shqipërisë”, Ministri i Punës, Çështjeve Sociale dhe Shanseve të Barabarta

Udhëzon:

1. Rrjeti Shtetëror i Ndërmjetësimit i krijuar pranë Ministrisë së Punës, Çështjeve Sociale dhe Shanseve të Barabarta do të trajtojë të gjitha mosmarrëveshjet kolektive të punës.
2. Ndërmjetësi, në çdo zyrë rajonale apo vendore, vihet në lëvizje për të zgjidhur konfliktin nga drejtori i zyrës rajonale apo vendore, bazuar në kërkesën për ndërmjetësim, që të paktën njëra prej palëve të interesuara i drejton zyrës rajonale apo vendore të punësimit.
3. Në rastet kur kërkesa për ndërmjetësim është bërë pranë Drejtorisë së Marrëdhënieve të Punës, drejtori i kësaj drejtorie, nëse e sheh të arsyeshme, vë në lëvizje në mënyrë të drejtpërdrejtë ndërmjetësin e zyrës rajonale apo vendore.
4. Drejtori i Drejtorisë së Marrëdhënieve të Punës angazhon ndërmjetësit e kësaj drejtorie për zgjidhjen e konflikteve, në rastet kur vlerëson se mosmarrëveshja është në nivel qendror apo ka ndodhur në ndërmarrje/ose sisteme ndërmarrjesh:
a) me një numër të madh punonjësish;
b) me shtrirje në dy ose më tepër rajone;
c) me rëndësi të veçantë ekonomike.
5. Ndërmjetësi siguron:
a) ekzistencën e vullnetit të palëve për gjetjen e zgjidhjeve me mirëkuptim;
b) një proces konfidencial dhe ruan fshehtësinë e parashikimeve të arsyetuara të palëve pa paragjykime ndërmjetësimi (nuk mund të përdorë faktet dhe referimet e palëve jashtë seancës së ndërmjetësimit);
c) bisedime dinjitoze, ku palët flasin me respekt, veprojnë me vetëpërmbajtje dhe vetëvendosin;
d) paanshmëri në trajtimin e palëve në konflikt;
e) përgatitjen e nevojshme për të diagnostifikuar konfliktin, duke iu kërkuar palëve paraprakisht dokumentacionin e nevojshëm për këtë;
f) deklarimin e çdo rasti të konfliktit të interesave në ndërmjetësim dhe palët do të vendosin nëse do të kërkojnë tjetër ndërmjetës.
6. Kur ndërmjetësi nuk pranohet nga palët për shkak të konfliktit të interesave të deklaruar prej vetë atij, atëherë ndërmjetësimi do të kryhet nga zyra më e afërt rajonale apo vendore e punësimit.
7. Me përfundimin e afatit 10-ditor të ndërmjetësimit, ndërmjetësi raporton me shkrim në Drejtorinë e Marrëdhënieve të Punës për rezultatin e arritur.
8. Në rastet kur ndërmjetësi ka zgjidhur mosmarrëveshjen dhe palët kanë nënshkruar një aktmarrëveshje në zbatim të angazhimeve dypalëshe, një kopje e saj depozitohet bashkë me relacionin përkatës pranë Drejtorisë së Marrëdhënieve të Punës.
9. Drejtoria e Marrëdhënieve të Punës informon Ministrin e Punës, Çështjeve Sociale dhe Shanseve të Barabarta për përfundimin e ndërmjetësimit dhe rezultatin e arritur.
Ky udhëzim hyn në fuqi pas botimit në Fletoren Zyrtare.

